महराजगंज : परतावल ब्लाक के खंड शिक्षा अधिकारी श्यामसुंदर पटेल ने मंगलवार को क्षेत्र के विभिन्न परिषदीय विद्यालय का निरीक्षण किया। निरीक्षण में महुअवा-महुवई प्राथिमक विद्यालय में बच्चों की उपस्थिति व शिक्षा की गुणवत्ता बेहतर पाई गई। सफाई व्यवस्था को बेहतर बनाने के लिए उन्होंने जिम्मेदारों को निर्देश दिया। बीईओ ने सर्वप्रथम प्राथमिक विद्यालय महुअवा- महुवई का निरीक्षण किया। निरीक्षण के दौरान नामांकित 309 बच्चों में 234 उपस्थित मिले। उन्होंने पाया कि अपेक्षाकृत कम कमरों के बाद यहां नामांकन व उपस्थिति अच्छी है। उन्होंने शिक्षकों को व्यक्तिगत पहल से टीनशेड डाल बच्चों को पढ़ाते देख उनकी प्रशंसा की। शौचालय व साफ-सफाई की स्थिति बहुत अच्छी नहीं थी, जिस पर उन्होंने इसे सुधारने का निर्देश दिया। दोनों विद्यालय पर एक-एक शिक्षक अवकाश पर मिले जबकि शेष अन्य विद्यालय में मौजूद रहे। प्राथमिक विद्यालय बेलराई, प्राथमिक विद्यालय नंदना व प्राथमिक विद्यालय इंदरपुर परसिया में साफ-सफाई की स्थिति बहुत अच्छी नहीं मिली। बेलराई में दो शिक्षामित्र अनुपस्थित मिले , जिनका एक-एक दिन का मानदेय बाधित किया गया।